Георгиос Сеферис
Георгиос Сеферис (), псевдоним на Йоргос Сефериадис, е гръцки поет, писател и дипломат.

Смятан за един от най-значимите гръцки поети на XX век, той получава Нобелова награда за литература през 1963 г. В поезията му присъстват много образи от древногръцката митология, често свързани с Одисей, с когото той се чувства свързан, поради изгнанието си от родната Смирна. Влияние върху Сеферис оказват и Пол Валери, Томас Стърнз Елиът, Константинос Кавафис, Езра Паунд.

Биография 
Георгиос Сеферис е роден през 1900 г. в Урла, близо до Смирна в Мала Азия, в семейството на Стилианос Сефериадис, адвокат, поет и преводач, по-късно преподавател в Атинския университет. През 1914 г. семейството се премества в Атина, където Сеферис завършва гимназия.

От 1918 г. до 1925 г. Сеферис учи право в Сорбоната в Париж. През 1922 г., по време на Гръцко-турската война, след кратко гръцко управление, Смирна отново е превзета от турските войски и много гърци, сред тях и негови роднини, напускат областта. Сеферис посещава града едва през 1950 г.

Сеферис се връща в Атина през 1925 г. и на следващата година постъпва в гръцкото външно министерство, където работи в продължение на 35 години. През 30-те години заема постове в посолствата в Лондон (1931-1934) и Тирана (1936-1938). По това време започва и творческата си дейност, като публикува първата си стихосбирка „Завой“ (1931), превежда много френски поети на гръцки език (Пол Валери, Андре Жид, Пол Елюар, Пиер-Жан Жув, Шарл Кро и други).

През 1941 г., малко преди началото на войната с Германия, той се жени за Мария Зану. По време на Втората световна война Сеферис придружава гръцкото правителство в изгнание в Крит, Египет, Южна Африка и Италия, като се завръща в Атина през 1944 г. След войната работи в посолствата в Анкара (1948-1950) и Лондон (1951-1953), след това е посланик за Ливан, Сирия, Йордания и Ирак (1953-1956). Последният пост преди пенсионирането му е посланик в Лондон (1957-1961).

През 1963 г. Георгиос Сеферис получава Нобелова награда за литература, като става първия грък, награден с нея. През 1969 г. той публикува в Гърция и чужбина известното си „Възвание“ срещу Режима на полковниците в страната. Умира на 20 септември 1971 г., а погребението му се превръща в демонстрация срещу военната диктатура.

Библиография 
 „Στροφή“ (1931, поезия; „Завой“)
 „Στέρνα“ (1932, поезия; „Щерна“)
 „Μυθιστόρημα“ (1935, поезия; „Роман“)
 „Τετράδιο Γυμνασμάτων“ (1940, поезия; „Тетрадка за упражнения“)
 „Ημερολόγιο Καταστρώματος Ι“ (1940, поезия; „Първи корабен дневник“)
 „Ημερολόγιο Καταστρώματος ΙΙ“ (1944, поезия; „Втори корабен дневник“)
 „Κίχλη“ (1947, поезия; „Кихли“)
 „Ημερολόγιο Καταστρώματος ΙΙΙ“ (1955, поезия; „Трети корабен дневник“)
 „Τρία Κρυφά Ποιήματα“ (1966, поезия; „Три тайни поеми“)

 Издания на български
 „Аргонавти“ (2004; в превод на Стефан Гечев, ISBN 954-739-486-X)

Външни препратки 
 Сеферис в Литературен клуб
 Сеферис в Литернет
 Сеферис в Литературен свят

 За него
 
 

Носители на Нобелова награда за литература
Гръцки поети
Гръцки писатели
Писатели модернисти
Гръцки преводачи
Преводачи от френски език
Посланици на Гърция
Посланици във Великобритания
Посланици в Ливан
Хора от вилает Измир